
Spoštovana kolegica, spoštovani kolega,

Združenju zdravnikov družinske medicine Slovenije je bila zaupana organizacija 4. Konference Združenja zdravnikov splošne/družinske medicine Jugovzhodne Evrope (v nadaljevanju ZZSDJVE), ki vključuje nacionalna združenja zdravnikov splošne/družinske medicine Turčije, Romunije, Bolgarije, Albanije in vseh držav bivše Jugoslavije.
Konferenca bo od 04. – 06. junija 2015 potekala pod častnim pokroviteljstvom predsednika Republike Slovenije Boruta Pahorja. 
Vsebinsko je zasnovana na motu »Moderni izzivi v družinski medicini« in vključuje nove pristope v obravnavi bolnikov v družinski medicini, uporabo najnovejše tehnologije pri spremljanju in vodenju bolnikov, zdravljenje bolezni in stanj povezanih z aktualnimi demografskimi spremembami in značilnostmi ter pojav novih in drugačnih epidemij, ki ogrožajo zdravje moderne civilizacije. K sodelovanju smo k vsakemu sklopu povabili tudi priznane evropske strokovnjake, s čimer zagotavljamo prikaz najsodobnejših dognanj in dosežkov na omenjenih področjih ter pretok informacij in povezavo med Evropsko skupnostjo in regijo JV Evrope. 
Prav tako vas najtopleje vabimo na srečanje timov, ki bo zato letos 05. in 06. junija potekalo na lokaciji Cankarjevega doma v Ljubljani istočasno in vzporedno z mednarodno konferenco JV Evrope. Z udeležbo na srečanju timov si boste zagotovili tudi brezplačno udeležbo na tej konferenci in prosto izbirali med različnimi področji in temami.   
V prilogi vam pošiljamo drugo uradno obvestilo namenjeno zdravnikom splošne/družinske medicine JVE in Vas vabimo , da se nam  pridružite. Posebej želimo poudariti, da vas vabimo k aktivni udeležbi na tam mednarodnem srečanju, saj smo prepričani, da boste s svojim aktivnim pristopom in bogatimi vsebinami oplemenitili ta strokovni dogodek in da lahko skupaj dosežemo odlične rezultate. Abstrakte, ki bodo objavljeni v zborniku, oddajte do 31.03.2015 na  spletni strani e-Medicine.
V pričakovanju srečanja z vami vas lepo pozdravljamo. 

  


